‘Geen buiktifusuitbreking’ in Tshwane(Argieffoto: Unsplash) Die departement van gesondheid in die Tshwane-metroraad het die versekering gegee dat daar tans geen uitbreking van ingewandskoors in die metrogebied is nie. Boodskappe oor die kwansuise uitbreking van dié siekte in Gauteng het die afgelope paar dae op sosialemediaplatforms rondgevlieg. Soortgelyke boodskappe oor ŉ uitbreking is in Februarie vanjaar ook rondgestuur, waarna die Nasionale Instituut vir Oordraagbare Siektes (Nios) dit ook as vals verwerp het. “Ek wil dit onomwonde stel dat daar geen buiktifusuitbreking in Tshwane is nie. Enigiets op sosiale media wat andersins aandui, is fopnuus,” sê Rina Marx, burgemeesterskomiteelid vir gesondheid. Slegs 43 voorvalle van ingewandskoors is van Desember verlede jaar tot nou in die Tshwane-gebied aangemeld. Laboratoriumtoetse het bevestig dat die gevalle nie geografies verbind kon word nie en dat daar geen aanduiding van ŉ uitbreking is nie. Geen sterftes is aangemeld nie. Marx sê die maandelikse watertoetse wat die stad doen wys ook dat geen Salmonella typhi daarin teenwoordig is nie en dat die water aan standaarde voldoen. Buiktifus is ŉ sistemiese siekte wat veroorsaak word deur bakteriële infeksie met Salmonella typhi en word versprei deur die inneem van besmette kos of water en regstreeks tussen mense. Dit is ŉ aanmeldbare siekte en moet by die nasionale departement van gesondheid gerapporteer word omdat dit tot uitbrekings kan lei. Simptome sluit in koors wat in die eerste week kom en gaan, maar later nie meer wyk nie, kopseer, maagpyn of -krampe, naarheid, braking, hardlywigheid of diarree. Simptome soortgelyk aan dié van verkoue kan ook voorkom.